ཨོཾ་སྭསྟི།དད་བརྩོན་ལྡན་པ་ཤེལ་དཀར་དྲུང་ཆེན་རབ་འབྱམས་པ་བློ་བཟང་བསྟན་པས་ཉམས་ལེན་གྱི་གནད་ལས་བརྩམས་པའི་དོགས་གཅོད་དང་།གེགས་སེལ་བོགས་འདོན་གྱི་བསླབ་བྱ་དགོས་གསུང་བ་འདི་ལྟར།
ཉི་མ་རེ་རེ་བཞིན་ད་ལྷ་དལ་བའི་རྟེན་བཟང་ཐོབ་པའི་སྐབས་ཡིན།སང་ཉིན་ལུས་རྟེན་འདི་ལ་སྡོད་མི་སྡོད་ཆ་མེད་པས།དེ་རིང་སྙིང་པོ་ཅི་ལོན་ཞིག་བྱེད་སྙམ་དུ་དལ་འབྱོར་དོན་ཆེ་རྙེད་དཀའ་དང་།ནམ་འཆི་ཆ་མེད་པའི
ཚུལ་ཡང་ཡང་བསམས་ལ་ཚེ་འདིའི་སྣང་ཤས་ཅི་ཆུང་།འཁོར་བ་ལ་ཞེན་ལོག་སྐྱོ་ཤས།སེམས་ཅན་ལ་བྱམས་སྙིང་རྗེ།སེམས་ཅན་གྱི་དོན་དུ་སངས་རྒྱས་ཀྱི་གོ་འཕང་ངེས་པར་སྒྲུབ་པའི་འདུན་པ་རྣམས་ཤུགས་དྲག

ཏུ་བསྐྱེད།རྒྱལ་བཙོང་ཁ་པ་ཆེན་པོའི་མན་ངག་མདོ་སྔགས་ཀྱི་ལམ་གྱི་རིམ་པ་འདིར་མ་འདུས་པ་དང་འདི་ལས་ལྷག་པ་ག་ནའང་མེད་པར་ཐག་བཅད་ལ་ལམ་ཆ་ཚང་ལ་མ་ནོར་བ་འདི་ལ་ཉིན་རེ་བཞིན་
བག་ཆགས་ཅི་ཐེབས་བྱ།དེ་ཡང་སྔོན་འགྲོ་སྦྱོར་བའི་ཆོས་དྲུག་གི་སྒོ་ནས་བསག་སྦྱང་གཙོ་བོར་བཏོན།ལམ་དངོས་གཞིའི་དམིགས་པ་རྣམས་ལ་ཡིད་འགྱུར་གྱི་མྱོང་བ་ཅི་ཐོན་བྱ།ཐུན་མཚམས་སུའང་སྒོ་གསུམ
ལ་རྒན་ཤེས་ནར་མར་བསྟེན་ནས་སེམས་ཉོན་མོངས་པའི་དབང་དུ་མ་ཤོར་བར་བྱེད་ཅིང་།སྒོ་གསུམ་ཉེས་སྤྱོད་དུ་མི་གཏང་བར་དགེ་བའི་ལས་ལ་སྒོ་ཀུན་ནས་བསྐུལ།ལྷག་པར་བླ་མ་དང་ལྷག་པའི་ལྷ་དབྱེར་མེད་དུ
བསྒོམས་ཏེ་ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པས་མཆོད་ནས་གསོལ་བཤུགས་དྲག་ཏུ་གདབ་པ་དང་།སྡོམ་པ་གསུམ་གྱི་བཅས་མཚམས་ལ་བསྔོ་བགྲང་བྱ་བ་སོགས་ཐུན་དྲུག་གི་རྣལ་འབྱོར་ལ་འབད
པ་གཞིར་བཟུང་ནས་སྐུ་གསུམ་ལམ་འཁྱེར་གྱི་གནད་ཚང་བའི་རིམ་པ་དང་པོའི་རྣལ་འབྱོར་ལ་འབད་ཅིང་རྫོགས་རིམ་ཟབ་མོའི་ལམ་རྣམས་ཡིད་ཡུལ་དུ་བྱས་ཏེ་ནམ་ཞིག་ན་འདི་ལྟ་བུའི་ལམ་ཟབ་མོ་རྣམས་རྒྱུད་ལ་སྐྱེ
པར་འགྱུར་སྙམ་དུ་ཡང་དང་ཡང་དུ་སྨོན་ལམ་གདབ།ཡི་དམ་བཀའ་སྡོད་སྲུང་མར་བཅས་པ་ལ་མཆོད་གཏོར་ཕུལ་ནས་འཕྲིན་ལས་འཆོལ།བསྙེན་སྒྲུབ་ཚིག་སྒྲིལ་དུ་བྱེད་ཚེ་ལྷའི་ཞལ་གཟིགས་སོགས་འོང་དུ་རེ་བ

དང་།བདུད་ཀྱི་བར་གཅོད་བྱུང་དུ་དོགས་པ་སོགས་ཀྱི་རེ་དོགས་མི་བྱ་བར་འདི་ཕྱི་བར་དོར་སྐྱིད་སྡུག་གནས་སྐབས་ཅིར་གྱུར་ཀྱང་བླ་མ་ཡི་དམ་དཀོན་མཆོག་གསུམ་ཁོ་ན་མཁྱེན་སྙམ་དུ་བློ་ལིངས་ཀྱིས་བཀལ།བྱང་ཆུབ
ཀྱི་སེམས་ཡང་ཡང་གསལ་བཏབ་ལ་དགེ་སྦྱོར་ཅི་བྱེད་ཐེག་པ་ཆེན་པོའི་ལམ་དུ་བསྒྱུར།གནས་ལུགས་སྟོང་པའི་ཚུལ་ཡང་ཡང་བསམས་ལ་ཅི་བྱེད་ཉོན་མོངས་པའི་གཉེན་པོར་འགྲོ་བ་ཞིག་བྱའོ།།སྨིན་མཚམས
སུ་སྣང་བ་སྣ་ཚོགས་འཆར་བ་དེ་དག་ལ་རང་ཡི་དམ་དུ་གསལ་བའི་ཐུགས་ཀའི་ཧཱུཾ་ལས་འོད་ཟེར་ལྕགས་ཀྱུ་ལྟ་བུ་འཕྲོས།སྣང་བ་གང་དང་གང་ཤར་བ་དེ་དག་འོད་ཟེར་གྱི་ལྕགས་ཀྱུས་བསྡུས་ནས་སྙིང་གའི་ཧཱུཾ་ལ
ཐིམ་པའི་མོས་པ་ཡང་ཡང་བྱས་ན་རྫོགས་རིམ་ཟབ་མོའི་རྟོགས་པ་སྐྱེ་བའི་ཐབས་ཟབ་མོར་འགྱུར་བ་སོགས་དོགས་པ་མང་དུ་གསུང་།འདི་ནི་རྒྱལ་བ་ཙོང་ཁ་པ་ཆེན་པོའི་སྙན་རྒྱུད་ལས་འོངས་པའི་མན་ངག་ཁྱད་པར་ཅན
ཞིག་ཡིན་པས་ཡི་གེ་སུ་བྱུང་ལ་མི་སྟོན་པར་ཉིད་རང་གི་ཐུགས་དམ་དུ་མཛོད།དགེ་སྦྱོར་ལ་འབད་པའི་ཚེ་བླ་མས་དགྱེས་བཞིན་བྱིན་གྱིས་བརླབས་པའི་སྣང་བ་འཆར་བ་ནི་དམ་ཚིག་གཙང་བའི་རྟགས་དང་བྱིན་རླབས
མྱུར་དུ་འཇུག་པའི་རྟགས་ཡིན་པར་སྔོན་གྱི་གྲུབ་ཆེན་མང་པོས་གསུངས་པས།བླ་མའི་རྣལ་འབྱོར་ལམ་གྱི་སྲོག་ཏུ་བྱས་ན་དགེ་སྦྱོར་ལ་བོགས་ཆེ་བས་དོན་དེ་དག་ཐུགས་ལ་བཅང་བར་མཛོད།།ཅེས་པ་འདི་ནི

དགེ་སློང་ཡེ་ཤེས་རྒྱལ་མཚན་གྱིས་བཀྲ་ཤིས་བསམ་གཏན་གླིང་དུ་སྦྱར་བའོ།།།།